

Teória a základy sociálnej práce

TEÓRIA A ZÁKLADY SOCIÁLNEJ PRÁCE

Sociálna práca - je spoločenskovedná disciplína a oblasť praktickej činnosti zameraná na:
· odhaľovanie
· vysvetľovanie 
· zmierňovanie
· riešenie sociálnych problémov

Sociálni pracovníci pomáhajú jednotlivcom, rodinám, skupinám i komunitám dosiahnuť spôsobilosť k sociálnemu uplatneniu alebo ho opäť získať.
Definovať globálne ciele sociálnej práce je nemožné.
Existujú veľké rozdiely v teoretickom chápaní sociálnej práce a v jej praktickom uplatňovaní medzi jednotlivými kultúrami a krajinami. Americké sociálne služby sa líšia od európskych väčším dôrazom na úlohy dobrovoľníkov v sociálnej práci a menšou účasťou zo strany štátu. V niektorých krajinách Európy sa rozvinula sociálna pedagogika ako nezávislý systém vzdelávania a práce s ľuďmi. I u nás sa na niektorých školách presadzuje odbor andragogika ako vzdelávanie dospelých. Iná situácia je v krajinách III. sveta kde sa prelínajú vplyvy rodových tradícií so systémom zavedeným bývalými koloniálnymi mocnosťami a súčasným vstupom zahraničných neziskových organizácií. Preto sa často konštatuje, že sociálna práca nemôže byť budovaná nadčasovo pretože je v priamej väzbe s kultúrami a sociálnymi podmienkami.

Medzi ciele sociálnej práce môžeme dnes zahrnúť:
· podporiť schopnosť klienta adaptovať sa na nároky a riešiť svoj problém
· sprostredkovať kontakt klienta s inštitúciami a agentúrami, ktoré mu poskytnú informácie a služby
· napomáhať k väčšej efektivite a humánnosti sociálnych služieb
· rozvíjať a zlepšovať sociálnu politiku

Poznáme viacero úrovní sociálnej práce:
· prípadová práca ako individuálna podpora klienta vyrovnať sa s problémom. Základom tejto činnosti je sociálne poradenstvo
· skupinová práca uplatňovaná v práci so skupinou, ako sú programy pre seniorov v kluboch dôchodcov, pre mentálne retardovaných, rekvalifikačné kurzy pre nezamestnaných a pod.
· práca s rodinou predstavuje aktivity pre rodinu alebo viacero rodín nap. pred adopciou detí, pri a po rozvode v kontakte s deťmi, pre drogovo závislých a pod.
· komunitná práca v práci s miestnym spoločenstvo s cieľom riešiť nejaké miestne problémy

Sociálny pracovník by mal v prospech svojho klienta (jednotlivec, rodina, skupina či komunita) dokázať mobilizovať rôzne zdroje ľudské i materiálne. Pritom prirodzeným zdrojom podpory je rodina, sieť priateľov a známych, miestna komunita, zamestnávatelia, obec a až potom štát a jeho orgány. Do toho procesu vstupujú mimoriadne efektívne dobrovoľnícke a charitatívne organizácie.

Kompetencie sociálneho pracovníka s vysokoškolským vzdelaním 
(skrátené podľa americkej Rady pre vzdelávanie v sociálnej práci)
· uplatňovať etické princípy sociálnej práce
· poznať históriu a súčasnosť sociálnej práce
· dokázať komunikovať s rôznymi klientmi
· vedieť kriticky uvažovať a spájať teóriu s praxou 
· vedieť aplikovať vplyvy sociálnej politiky na klienta
· konať kriticky a však v záujme klienta
· poznať a hodnotiť metódy výskumu v sociálnej práci
· spolupracovať v rámci štruktúr sociálnej práce
· motivovať dobrovoľníkov k sociálnym aktivitám
· 
ETIKA SOCIÁLNEHO PRACOVNÍKA

Etika - je filozofia mravnosti, teória morálky
Morálka - je systém pravidiel regulujúci ľudské správanie a konanie 
Deontológia - je náuka o povinnostiach 
Etika sa delí na: 
· autonómna 
· Heteronómna                       - rozdiely
Hodnoty – všetko čo považujeme za významné a dôležité (zážitkové, pracovné, postojové)

Etické dilemy – situácie, keď stojíme pred dvomi alebo viacerými možnosťami, ktoré môžu byť konfliktné a nie je jasné, ktoré rozhodnutie bude prijateľnejšie.
Prirodzený mravný zákon sa vytvoril v ľudskej spoločnosti kombináciou náboženských tradícií JUDAIZMU, GRÉCKEJ FILOZOFIE a KRESŤANSTVA. Je večný a nemenný, obsiahnutý v prírode a predstave Boha. Ľudská prirodzenosť má i dejinný rozmer. V jej  podstate ide o individuálne právo na život a dôstojnosť každého ľudského života, bez ohľadu na jeho kvalitu a spoločenskú hodnotu. Mravné dobro je v súlade so s vedomím. 

Utilitaristická etika (z lat. utilis-užitočný)
Predpokladá, že žiadne konanie nie je samo o sebe dobré alebo zlé. Jeho mravné hodnotenie sa deje na základe následkov. Kritériom je prospešnosť pre najväčší možný počet ľudí. Charakter utilitaristickej etiky je hedonistický, slasť, radosť, šťastie. Avšak táto etika má mnoho kritikov. Šťastie je relatívne a subjektívne. Nemožno dopredu mať istotu, aký bude výsledok našich skutkov. Utilitarizmus je nespravodlivý, ak šťastie jedných, i keď väčšiny, je spojené s obeťou šťastia iných.

Etický kódex sociálneho pracovníka definujú a spracovávajú profesijne organizácie sociálnych pracovníkov. Obsahuje etické zásady, pravidlá etického chovania vo vzťahu ku klientovi, k svojmu zamestnávateľovi, k spolupracovníkom, k povolaniu a odbornosti a nakoniec k spoločnosti. Najnovšie bol Etický kódex sociálneho pracovníka na medzinárodnej úrovni redefinovaný v roku 2014 organizáciami ako IFSW(Medzinárodná federácia sociálnych pracovníkov)  a IASSW(Medzinárodná asociácia škôl sociálnej práce). Z neho vychádzajú aj aktuálne znenia národných etických kódexov sociálnej práce.

Medzi všeobecné etické zásady  uvádzané v etickom kódexe patrí:
· sociálna práca je založená na hodnotách demokracie a ľudských práv
· sociálny pracovník rešpektuje jedinečnosť každého človeka
· pomáha jednotlivcom, skupinám, komunitám a dobrovoľníkom pri riešení problémov a ich následkov
· dáva prednosť svojej profesionálnej zodpovednosti pred súkromnými záujmami a poskytuje služby na najvyššej úrovni

Vo vzťahu ku klientovi
· vedie klienta k zodpovednosti za seba 
· chráni jeho dôstojnosť a ľudské práva 
· pomáha všetkým klientom bez akejkoľvek diskriminácie 
· chráni práva klienta na súkromie a dôvernosť informácií o ňom
· zapája klienta do riešenia jeho problémov

Vo vzťahu k zamestnávateľovi
· zodpovedne plní povinnosti
· spoluvytvára podmienky pre spoluprácu s ostatnými 
· snaží sa ovplyvňovať sociálnu politiku a pracovné postupy

Vo vzťahu k spolupracovníkom
· rešpektuje ich vedomosti s skúsenosti
· toleruje rozdielne názory iných v rátane dobrovoľníkov
· pokiaľ sa kriticky vyjadruje, volí pre to vhodný spôsob a vhodné miesto

Vo vzťahu k svojmu povolaniu a odbornosti
· stará sa o udržanie a zvyšovanie prestíže svojho povolania
· snaží sa o udržanie a zvyšovanie svojej odbornosti
· je zodpovedný za svoje celoživotné vzdelanie 
· využíva vedomosti iných a sám poskytuje svoje vedomosti iným

Vo vzťahu k spoločnosti
· má právo aj povinnosť upozorňovať verejnosť a orgány na problémy utrpenia klientov
· zasadzuje sa o zlepšenie sociálnych podmienok a spravodlivosť
· upozorňuje na spravodlivé rozdeľovanie spoločenských zdrojov
· pôsobí na zlepšovanie kvality života všetkých ľudí a zvlášť ľudí s postihnutím a inak znevýhodnených
· pôsobí na zvýšenie vážnosti a úcty k hodnotám, ktoré vytvorilo ľudstvo

POMÁHAJÚCE PROFESIE
V priebehu času sa profilovali niektoré profesie v schopnosti pomáhať iným ľuďom zvládať ich životné problémy. Tak sa inštitucionalizovali pomáhajúce profesie. Tieto  v prvom stupni zahrňujú sociálnych pracovníkov, psychológov, psychiatrov, manželských poradcov a iných, ktorí pomáhajú ľuďom zvládať ich emočné a sociálne problémy. Je tu však ďalšia skupina profesionálov, ktorí pomáhajú ľuďom v ťažkostiach a životných krízach. Sú to duchovní, lekári, sestry, učitelia, konzultanti ale aj policajti, rôzni úradníci a ďalší. Sú odborníkmi v svojich profesiách, ale sa počíta s tým, že budú pomáhať aj svojim klientom alebo pacientom v holistickom prístupe a chápaní človeka s jeho telesnou, duševnou, sociálnou a duchovnou dimenziou. Títo sa označujú ako pomáhajúce profesie na druhom stupni.

Predpoklady a zručnosti pracovníkov v pomáhajúcich profesiách

zdatnosť a inteligencia
Pomáhať druhým je ťažká a vysiľujúca práca, preto predpokladá fyzickú zdatnosť. Dbať o svoju životosprávu a udržovať si kondíciu. Predpokladominteligencie je výška intelektu, inteligencia so snahou obohacovať svoje vedomosti, ale súčasne aj emočná a sociálna harmónia osobnosti (emočná inteligencia, sociálna inteligencia).
· príťažlivosť 
ktorá vyplýva nie je z fyzického vzhľadu, úpravy zovňajšku, vhodného oblečenia, slušného a kultúrneho správania, ale hlavne zo záujmu o klienta, svojimi vedomosťami, otvorenosťou a ochotou pomáhať.
· dôveryhodnosť
vnímaná klientom ako pracovník prejavuje svoju čestnosť, otvorenosť bez akejkoľvek snahy o osobný prospech
· komunikačné zručnosti 
okrem verbálnej a mimoverbálnej komunikácie pôsobí sociálny pracovník už svojou fyzickou prítomnosťou, naslúchaním klientovi, empatiou a vlastnou aktivitou. Empatia človeka sa vyvíja od detstva a napriek výrazným rozdielom sa aj v dospelosti môže rozvíjať tréningom.


SYNDRÓM VYHORENIA

Je to súbor typických príznakov u pracovníkov pomáhajúcich profesií v dôsledku nezvládnutých pracovných stresov. Treba o ňom vedieť, lebo je príčinou, prečo sociálny pracovník svoju úlohu nezvláda alebo sociálnu prácu opúšťa. Týka sa tak sociálnych pracovníkov profesionálov ako aj dobrovoľníkov. Ide práve o služby sociálnych klientov, ktoré nie je možné zabezpečiť, ktorých psychika a nároky sú v nerovnováhe. Často sú to pracovníci v zariadeniach ako sú onkologické, geriatrické a psychiatrické oddelenia, hospice, väznice alebo majú dlhodobý kontakt s rôzne hendikepovanými ľuďmi. Sociálny pracovník je viac ako iný angažovaný vo svojej profesii svojou osobnosťou a očakáva sa od neho viac ako od iných.
Syndróm vyhorenia sa prejavuje sa snahou vyhýbať sa klientovi, ktorý sa stáva pre sociálneho pracovníka len prípad, ba dokonca len „prízrak“ so stratou citlivosti pre jeho problémy. Ďalej je to strata záujmu o vlastnú profesiu a skeptické postoje ku klientovi, častá pracovná neschopnosť, únava, vyčerpanie, nezáujem o okolie a spolupracovníkov až depresívne prejavy z pracovných a osobných neúspechov. Často sa objavuje tam, kde pracovník nemá možnosť sa poradiť a otvorene hovoriť o svojich problémoch, kde vládne príliš súperivá atmosféra, strach, obmedzené vlastné tvorivé možnosti, byrokratické praktiky, nával práce, prevyšujúce možnosti pracovníkov s celkovým pocitom neuspokojenia.

DOBROVOĽNÍCKA PRÁCA

Dobrovoľníci v sociálnych službách môžu vykonať veľký kus práce, prinášajú so sebou nadšenie, vysokú angažovanosť, pružnosť, neformálnosť a osobný prístup ku klientom. Dnes sa mení postoj verejnosti ku dobrovoľníctvu, ktorého obsah za totalitného komunistického režimu bol deformovaný. Na jednej strane bývali povinné brigády na úpravách okolia a pracoviska, pracovné zmeny a iné, na druhej strane tieto boli proklamované oficiálne ako uvedomelá dobrovoľnosť. 
Dnes dobrovoľníci pracujú na linkách dôvery, v domovoch dôchodcov a detských domovoch, v nemocniciach , v ústavoch pre telesne a mentálne hendikepovaných a pod. V krajinách s neprerušenou tradíciou demokracie nájdeme dobrovoľníkov v každej oblasti sociálnych služieb. Dobrovoľníkom sa môže stať každý. Často sú to študenti, ženy v domácnosti, dôchodcovia, ľudia z najrôznejších profesií.

Predpoklady pre úspešnú činnosť dobrovoľníkov
· motivácia 
· výber uchádzačov 
· koordinácia a supervízia 
· písomná dohoda 
· efektívna dokumentácia
U nás existuje  zákon o dobrovoľníctve (406/2011 Z.z.), ktorý však nenaplnil očakávania neziskových organizácií, upravuje však niektoré formálne náležitosti vzhľadom na organizáciu, pre ktorú dobrovoľník vykonáva svoju činnosť. v Čechách a iných krajinách už existujú oveľa prepracovanejšie zákony o dobrovoľníkoch.
Nevhodnými dobrovoľníkmi sú ľudia, ktorí by si chceli riešiť svoje osobné problémy v dobrovoľníctve, nevyrovnané a psychopatické osobnosti, sexuálni delikventi, rôzne závislí ľudia a pod.


PORADENSTVO

Skoro každá práca, pri ktorej dochádza ku kontaktu s ľuďmi, obsahuje určité prvky poradenstva. Poradenstvom sa zaoberajú všetky pomáhajúce profesie. 
Rozlišujeme tri úrovne sociálneho poradenstva:
Základné sociálne poradenstvo - poradenstvo prvého kontaktu – ide o rozhovory s klientom s cieľom sociálnej diagnostiky a využívania účinnej metodiky zvládania jeho krízových situácií a problémov. Sociálny pracovník poskytuje základné informácie o existujúcich predpisoch, nariadeniach a existujúcich formách pomoci či inštitúciách. poskytuje informácie o nárokoch, službách a možnostiach, ktoré môžu vyriešiť alebo zmierniť situáciu človeka odkázaného na pomoc.

Odborné sociálne poradenstvo – mal by ho vykonávať vysokoškolsky vzdelaný odborník špecializovaný na profesiu sociálneho poradcu v ambulantných alebo rezidenciálnych sociálnych inštitúciách. Je určené klientovi, pri ktorom sa ukázalo základné poradenstvo ako nepostačujúce pre odstránenie problémov.
Predstavuje kalitatívne vyšší stupeň:. Táto činnosť sa zameriava na riešenie reálne exitujúcich ťažkostí a problémov, ktoré sú výsledkom sociálnej reality klienta a ktoré klient zároveň vníma ako zaťažujúce a neriešiteľné. Poskytuje priamu pomoc ľuďom pri riešení ich sociálnych problémov. Ide o problémy v manželskom, medzigeneračnom spolužití, v starostlivosti o deti, hendikepovaných, starých, osôb po výkone trestu a pod. Najčastejšie však ide o osoby v hmotnej alebo sociálnej núdzi, prípadne obe.

Špecializované sociálne poradenstvo – poskytuje sa v situácii, keď problémy klientov vyžadujú špeciálne vedomosti, zručnosti a využívanie poradenských postupov v rámci organizačne rozvinutého a profesionálne zabezpečeného poradenstva v Centrách poradensko-psychologických služieb. Často je zamerané na určitý konkrétny okruh sociálnych klientov.
Poradca na prvej úrovni plní väčšinou úlohy informačného a distribučného charakteru, poradca na druhej úrovni sa zameriava na riešenie reálnych problémov klienta, ktoré majú skôr krátkodobý charakter a poradca na tretej úrovni sa orientuje na určitú oblasť sociálnych problémov alebo na určitý okruh sociálnych klientov.
Poradenský proces sa uskutočňuje nadviazaním vzťahu a zhromažďovaním informácií, stanovením cieľa a intervencií, vlastným riešením a spätnou väzbou s vyhodnotením práce. Poradca nemá byť pritom pasívny a trpezlivo čakať až sa klient sám dopracuje k riešeniu. Je vhodné, aby klienta citlivo a aktívne viedol. Lepšie sa to darí, ak zostáva „krok pozadu“ a zaujíma pozíciu toho, kto nevie, aby sa čo najviac dozvedel od svojho klienta, o jeho názoroch, ťažkostiach a prianiach. To umožní lepšie pochopenie a porozumenie síl a zdrojov, ktoré môže potom klient využiť. Ide o medicínsky model anamnéza s informáciami, príznakmi, diagnóza a liečenie.


KRÍZOVÁ INTERVENCIA

Výraz kríza sa v minulosti zaužíval v medicíne pre obdobie, ktoré predchádza výraznej zmene v pacientovom zdravotnom stave smerom k uzdraveniu alebo k jeho zhoršeniu, prípadne smrti. V posledných desaťročiach sa pojem kríza stále viac používa v súvislosti javov psychologických, sociálnych, ekologických a iných.
V oblasti psychologickej a sociálnej sa kríza môže definovať ako stretnutie s prekážkou, ktorú nie sme schopní vlastnými silami prekonať, prípadne aj za pomoci iných a to v prijateľnom čase a prijateľným spôsobom. Kríza sa vždy týka človeka ako celku. V pozadí krízy možno často vystopovať staršie traumy a nezvládnuté konflikty alebo dôsledné a povrchné riešenia starších kríz. 
Niektorí ľudia sú akoby „predurčení“ ku krízam svojou precitlivenosťou, naivnosťou, egocentrizmom a pod. Opakovane sa potvrdilo, že pre zvládnutie akútnej krízy sú rozhodujúce skúsenosti človeka z minulých kríz. Čím človek dokázal lepšie obstáť pri riešení a hľadaní východísk z kríz, tým viac sa spolieha na seba. Na druhej strane ak mal v minulosti opakované skúsenosti s bezmocnosťou a bezvýchodiskovou situáciou, tým menej je schopný čeliť ďalším náporom. 
Ide o známy pojem v psychológii – naučená bezmocnosť , ktorého autorom je známy americký psychológ Martin Seligman.. Naučená bezmocnosť bola opakovane potvrdená experimentálne aj u zvierat. Toto býva vysvetlenie, prečo približne rovnaké záťažové situácie vedú k rôznym reakciám. To, čo je pre jedného impulzom, aby koncentroval svoje schopnosti a krízu konštruktívne riešil, môže byť pre druhého podnetom k zlyhaniu a deštruktívnemu správaniu.
Poznáme klasifikáciu životných udalostí, ktoré môžu viesť ku krízovým situáciám. Jej autormi sú psychológovia. Ku každej udalosti je priradený určitý počet bodov. Dlhodobým výskumom sa potvrdilo, že ak počet bodov v jednom roku prekročil 250, je veľmi pravdepodobné, že to bude mať následky v telesnej, duševnej, sociálnej alebo aj duchovnej dimenzii človeka  a jeho schopnosti sa adaptovať. Pre ilustráciu uvedieme niektoré životné udalosti a ich bodovú hodnotu.

Z uvedeného je vidieť, že životné udalosti, tak kladné ako najmä záporné kladú na nás nároky. Aj vekové obdobie, v ktorom k zmenám dochádza, je dôležité v schopnosti zvládať nové situácie. Za jeden z najviac ohrozujúcich stavov  sa považuje osamelosť, situácie, keď človek nemá nikoho okolo seba na koho by sa mohol obrátiť, od koho by mohol očakávať pochopenie, povzbudenie a pomoc.

Chovanie človeka v kríze
Každý človek sa snaží najprv záťaž sám zvládnuť a používa mnohé spôsoby ako sú:
· spánok
· pritúlenia sa k matke, partnerovi
· potreba vyrozprávať sa, posťažovať, vyplakať, vykričať, ponadávať 
· potreba chrániť sa, cigániť, prekrúcať realitu
· uzavrieť sa do seba a všetko si premyslieť
· vybiť energiu hyperaktivitou, prácou, športom, umením
· modlitba
· alkohol alebo iná droga

Poznáme krízy: 
· zjavné a latentné
· akútne a chronické

Krízová intervencia je špecializovaná pomoc osobám, ktoré sa ocitli v kríze. Nejedná sa iba o individuálnu psychoterapeutickú pomoc, ale aj medikamentóznu, prípadne spojenú s krátkodobou hospitalizáciou ale tiež o zásah na úrovni rodiny. Ukázalo sa napríklad, že behom 8. až 10. stretnutí možno zvládnuť aj veľmi ťažké krízy spojené s veľkou stratou a smútkom. Stále však sa konštatuje deficit v krízových situáciách spojených s chudobou, nezamestnanosťou, násilím a zneužívaním, rasovou a etnickou diskrimináciou.
Krízová intervencia je činnosť, pre ktorú treba mať špecifickú zručnosť spojenú s výcvikom na teoretickej a praktickej úrovni. Intervencia v dobe krízy má za cieľ minimalizovať ohrozenie klienta, posilniť jeho schopnosť vyrovnať sa so záťažou, vrátiť mu pocity sebadôvery a mobilizovať podporu klientovi.


SKUPINOVÁ PRÁCA

Človek môže kvalitne existovať iba ako člen skupiny a väčšinou patrí k viacerým  skupinám súčasne. V priebehu celého života prechádzame rôznymi skupinami, či už otvorenými alebo uzavretými. Život v skupine vyjadruje základnú ľudskú potrebu zdieľať pocity a zážitky, spolutvoriť, dávať a brať, realizovať sa vo vzťahoch. Len výnimočne človek dobrovoľne opustí ľudskú spoločnosť, aby sa utiahol do samoty, či už ako svätec alebo čudák.
V sociálnej práci sú skupiny najvhodnejším spôsobom formovania rozhodnutí a poskytovania služieb už preto, že zoskupujú viacej ľudí. Predpokladá sa, že moderný sociálny pracovník dokáže pracovať so skupinou i keď ide o prácu náročnú a usmerňovanú supervízorom. 
Poznáme skupiny homogénne ako napr. skupina týraných žien, drogové závislých mladistvých a pod.
Iné skupiny sú napríklad  psychoterapeutické,  alebo terapeutické ako napr. s psychiatrickými pacientmi, alkoholikmi a pod.
Svojpomocné skupiny, založené na vzájomnej podpore a pomoci napr. svojpomocné skupiny epileptikov, stomikov, rodičov detí s Downovým syndrómom a pod. sú také, ktoré nevedú odborníci, ale členovia skupiny samotní. Najznámejšou svojpomocnou skupinou sú Anonymní alkoholici. Existujú po celom svete na princípe rovnakej filozofie, ktorú do pravidiel tzv. Dvanástich krokov vložili už zakladatelia tejto svojpomocnej skupiny Založená bola v roku 1935 (dva roky po konci prohibície v USA) alkoholikmi Billom Wilsonem a Bobom Smithom v  americkom štáte Ohio. V liečbe alkoholizmu a dodržiavaní abstinencie je to snáď najúspešnejšia metóda. 


Niektoré špeciálne skupiny sú zakladané a vedené  profesionálmi a bývajú zamerané na určitý cieľ, napríklad pomáhajú pri problémoch  a sú tvorené pacientmi s rovnakým chronickým ochorením alebo postihnutím.

STREET WORK – práca na ulici

Je to anglické slovo znamenajúce  doslovne prácu na ulici. Ide o vymedzenú a definovanú sociálnu prácu, ktorú vykonávajú osobitne orientovaní sociálni pracovníci. Ako napr. aktuálna ponuka užívateľom drog, osobám žijúcich rizikovým spôsobom, deťom a mladým žijúcich na ulici, u ktorých predpokladáme, že potrebujú sociálnu pomoc. Tieto osoby sú takto kontaktované vo svojom prirodzenom prostredí, v miestach a v dobe, kedy a kde sa najviac vyskytujú. Nemusí ísť výhradne len o ulicu, ale aj o iné miesta ako sú podchody, stanice, ihriská, herne, bary a pod. 
Je to sociálna práca, v ktorej sa nečaká na klienta, ale sama ponúka služby hlavne na miestach, kde vznikajú konflikty. Ide o prácu, ktorá ponúka služby anonymné, bez overovania totožnosti (nízkoprahovosť) Začiatky streetworku boli v aktivitách duchovných, ktorí navštevovali najchudobnejšie štvrte, aby najchudobnejším boli nablízku duchovne aj hmotne. Známe sú aktivity saleziánov v Taliansku, ale aj u nás  a po celom svete, aj keď sa nehovorilo o streetworku v dnešnom význame. 

O streetworku sa začalo hovoriť až v 20. Stor. Známe boli aktivity s gangmi mládeže, s delikventnými skupinami v USA a v západných  krajinách Európy predovšetkým s drogovo závislými (pastor David Wilkerson popísal túto svoju prácu medzi gangami mladistvých v New Yorku v známej knihe Dýka a kríž)  Po páde totalitných režimov v strednej a východnej Európe sa táto preventívna forma sociálnej práce šíri aj u nás. 
Pre koho sa robí streetwork? Ide napríklad o deti, ktoré trávia voľný čas na ulici, tzv. deti s kľúčom na krku. Klientmi bývajú aj jednostranne orientované skupiny, pankáči, skinheadi, vyznávajúci grafiti a pod. prostitúti a prostitútky, ľudia závislí na návykových látkach, bezdomovci, extrémne sa chovajúci športoví fanúšikovia v  známi pod názvom „vlajkonoši“ alebo hooligans.

  
PRÁCA S DEŤMI A RODINOU

Motívy vzniku rodín sa v histórii menili. V postmodernej dobe sa často rodiny nezakladajú preto, aby reprodukovali populáciu, ale skôr kvôli uspokojovania citových potrieb partnerov. Stabilita týchto rodín stojí a padá s citovou bilanciou partnerského vzťahu. Dieťa sa v súčasnosti stáva citovou investíciou a z čisto ekonomického hľadiska je to investícia veľká a nenávratná. Preto sa zvažuje, či mať dieťa a v rozvinutých krajinách sa rodí stále menej detí. Pretože sú citové vzťahy veľmi krehkým putom, stala sa aj rodina krehkou inštitúciou. 
Výskumy ukázali, že ľudia sú biologicky naprogramovaní na intenzívny erotický záujem o partnera na dobu 3. až 4. rokov. Rozvodové štatistiky v západných krajinách potvrdili, že k prvej vlne rozvodov dochádza práve po uplynutí tejto doby. Emocionalita párového spolužitia je v prvom období riadená hormonálne. Pribúda detí vyrastajúcich v neúplných rodinách, vychovávané matkou, pribúdajú deti vychovávané nevlastnými rodičmi a zvyšuje sa aj počet sociálnych sirôt, ktoré síce majú biologických rodičov, ale tí nie sú schopní alebo ochotní sa o dieťa postarať.

Typy služieb poskytované rodinám: 

Podľa dĺžky trvania:
· krízové až dlhodobé

Podľa prostredia:
· v domácnosti, domácom prostredí rodiny
· v inštitúciách 
· v komunitách

Podľa použitej metódy práce s rodinou:
· poradenstvo
· svojpomocné skupiny
· psychoterapeutické skupiny

Podľa toho, komu sa služba ponúka:
	Práca s týranými ženami a ich rodinou (existujú aj terapie pre tyranov)
	Práca pre deti so syndrómom CAN (syndróm týraného, zneužívaného a zanedbávaného dieťaťa) a jeho rodinou
	Práca s rodičmi, ktorí si plánujú osvojiť dieťa alebo ho zobrať do pestúnskej starostlivosti
	Práca so seniormi v ich prirodzenom prostredí, práca so seniormi, šikanovanými v rodine a ich príbuznými  
	Práca s rodinami, ktoré majú problémy s fungovaním a podobne
	


OHROZENÉ DIEŤA – tento pojem sa ujal vo svete rovnako ako pojem týrané, zneužívané a zanedbávané dieťa. Preto potrebuje sociálny pracovník poznať potreby dieťaťa. 

Potreby dieťaťa delíme na:
Biologické:
· správna strava 
· primerané teplo
· stále prístrešie 
· čistota prostredia čistá voda a čistý vzduch 
· dostatok spánku a pod.

Psychické: 
· potreba stimulácie, ako optimálny prívod podnetov pre konkrétne individuálne dieťa 
· potreba zmysluplného sveta, určitého poriadku a podmienok pre učenie 
· potreba istota a bezpečia 
· potreba osobnej identity, ako začlenenia do širšieho okruhu ľudí 
· potreba „otvorenej budúcnosti“ ako potreba životnej perspektívy

Autor Profesor Zdeněk Helus, nestor českej pedagogickej psychológie  v knihe Vyznať sa v deťoch hovorí: ...

„Ohrozené dieťa, ohrozuje svet. Už tým, že trpí podvýživou, že mu chýbajú potrebné vedomosti, zručnosti a návyky, morálne zásady a pod. Už tým ohrozuje svet o tvorivý prínos osobnosti, ktorou sa mohlo stať. Môže však vyrásť v človeka, ktorý nielen že sa nebude podieľať na stavbe sveta, pretože sa tomu nenaučil, ale ktorý bude skazou sveta, pretože ho nenávidí za všetky krivdy, ktoré mu svet spôsobil...“

Sociálni pracovníci a všetci, ktorí sa zaoberajú ohrozenými deťmi, vlastne majú jeden z dôležitých kľúčov k budúcnosti sveta v rozpoznaní ohrozených detí s poskytovaní naplnenia ich biologických a psychických potrieb.


KOMUNITNÁ SOCIÁLNA PRÁCA

Je v našich podmienkach pomerne nová forma sociálnej práce, ale vo svete má približne 100 ročnú tradíciu. Existuje veľa definícií, čo je komunita. Ľudia, ktorí žijú v geograficky definovanej oblasti a medzi nimi existujú vzájomné sociálne väzby a ktorí sú citovo viazaní k sebe navzájom, k miestu kde žijú, predstavujú komplexný obsah slova komunita.
Komunity môžeme chápať tiež ako akékoľvek vnímanie dobra, ktoré môže byť vytvorené medzi občanmi. Podľa tejto definície je to niečo, čo sa dá dosiahnuť úsilím občanov a nie len niečo dané geografickými podmienkami.
Teda záverom, komunita je miesto, kde človek môže získať emocionálnu podporu, ocenenie a praktickú pomoc v každodennom živote. V praxi sa môžeme stretnúť s komunitou občianskou, výcvikovou, terapeutickou ale tiež duchovnou.
Komunitná práca je metóda smerujúca k vyvolaniu a podpore zmien v rámci miestneho spoločenstva a rozumieme ňou:
· prístup k ľuďom, proces ako ich aktivovať, aby sa sami starali o riešenie problémov
· projekt, ako vyriešiť určitý konkrétny problém.
Je to metóda veľmi univerzálna a môže riešiť miestne problémy v oblasti sociálnych služieb, zdravotnej starostlivosti, vzdelávania, etnického napätia, životného prostredia, ale aj medziľudských, susedských vzťahov.

Proces komunitnej práce má 4 fázy:
1. zisťovanie a analýza potrieb
2. plánovanie
3. realizácia (implementácia)
4. vyhodnotenie (evaluácia)

Komunitný pracovník by mal byť profesionálom, ktorý žije uprostred konfliktov a napätí, vie načúvať potrebám jednotlivých skupín a vyjednávať medzi rôznymi záujmovými skupinami, napísať projekt a po skončení práce odovzdať kompetenciu miestnym obyvateľom.
Projekt obsahuje myšlienku šírenia hodnôt otvorenej spoločnosti, ktorá je charakterizovaná ako spoločnost schopná permanentnej reformy pri riešení svojich problémov.

Projekt:
Je plán, ktorý mapuje určitý problém v komunite a ponúka jeho riešenie. Má stanovené ciele, postup a rozpočet, zároveň je schopný sebaevaluácie a predpokladá sa, že riešenie, ktoré ponúka, bude v budúcnosti trvalo udržateľné. Určuje, kto, kedy, ako má urobiť, aby sa ciele dokázali naplniť.
Projekt
· pomáha prekonávať čiernobiele videnie problémov
· pomáha uviesť veci do pohybu, tým že formuje priority a odkrýva aj využíva potenciál komunity



ANALÝZA SOCIÁLNYCH POTRIEB OBCE, KRAJA, REGIÓNU

Bez dôkladnej analýzy nemôžeme efektívne riadiť a spravovať územné celky. 
K tomu je potrebné poznať:
· demografiu regiónu (obce, kraja)
· konkrétny obsah sociálnych potrieb obyvateľstva, ich štruktúru a priestorové rozloženie
· preferencie a očakávania obyvateľstva pri ich uspokojovaní

K tomu potrebuje región (obec, kraj) získať informácie dvojakého druhu:
1. štatistické (tzv. tvrdé) údaje o populácii, voči ktorej má plniť sociálne povinnosti
2. sociologické (tzv. mäkké) o postojoch, motivácii chovania a očakávaniach zmienenej populácie

Také informácie získava subjekt sociálne – demografickou analýzou a dotazníkovým prieskumom, ktorý robí vlastnými silami alebo zadáva odborným organizáciám. Potreba diferencovaných informácií je v súčasnej etape našej transformácie dôležitá vzhľadom k veľmi odlišným dôsledkom tržných, privatizačných a liberalizačných tendencií.
Objavili sa nové sociálne problémy, ktoré sme predtým nepoznali, a ak tak nie v takých rozmeroch. Nepripravená a nedokonalá legislatíva spôsobila, že sociálne problémy narastali a narastajú, ktoré dnes spôsobujú veľké problémy a ťažkosti.
Na úrovni obce je analýza sociálnych potrieb občanov podkladom pre komunitný plán, ktorý musí vypracovávať každá samospráva.


MANAŽMENT V SOCIÁLNEJ PRÁCI

Tento pojem pochádza z anglického „to manage“ a znamená riadiť, viesť, organizovať, spravovať a dosahovať ciele. Historický vývoj spoločnosti ukazuje, že potreba organizovať, koordinovať a viesť ľudí k určitým cieľom a výsledkom existovala už od nepamäti. Štát a cirkev boli prvými organizovanými inštitúciami.
Manažment je proces tvorby a udržovania prostredia, v ktorom jednotlivci pracujú spoločne a efektívne dosahujú definované ciele. Súčasne je manažment proces optimalizácie využitia ľudských, materiálnych a finančných zdrojov k dosiahnutiu vytýčených cieľov. V sociálnej práci manažment má svoje charakteristiky v tom, že nepatrí do sféry komerčného podnikania, kde pôvodne vznikol a nejde u neho o dosahovanie ziskov.
Na rozdiel od oblasti podnikania a iných, je sociálny práca zameraná na zmeny v živote človeka, skupiny, komunity ako klientov.
Manažment v sociálnej práci je potom nástroj, ktorý umožňuje organizáciám efektívnu koncentráciu na jej poslanie a na kvalitnú odbornú prácu v prospech klienta. 

U osobnosti manažéra sa predpokladajú také vlastnosti ako:
· schopnosť a ochotu počúvať iných
· ochota komunikovať
· zmysel pre zodpovednosť a dôslednosť
· schopnosť určitého nadhľadu
· morálne kvality

V organizáciách, poskytujúcich sociálne služby by sa mal stať vedúcim pracovníkom človek s najväčšou erudíciou v danom odbore a ktorý je súčasne aj odbornou autoritou a získal maximálne vedomosti a zručnosti.

Sociálny sektor predstavujú tieto oblasti:
· oblasť sociálnych služieb, ktoré spadajú do úradov štátnej správy ako sú Ústredie práce, sociálnych vecí a rodiny, úrady práce, sociálnych vecí a rodiny, 
· oblasť inštitúcií, zriaďovaných vyššími územnými celkami, ako sú detské domovy, niektoré ústavy sociálnej starostlivosti a iné
· organizácie zriaďované obcami, okresnými úradmi a ďalšími ako sú denné stacionáre, útulky a azyly pre matky s deťmi, pre týrané ženy a iné. Obce a mestá po presune kompetencií v zmysle Zákona  o sociálnych službách 448/2008 Z.z. a zákona 447/2008 Z.z. majú kľúčové kompetencie v sociálnych službách.
· neštátne alebo tiež neziskové organizácie ako sú občianske združenia, nadácie, účelové cirkevné zariadenia, ktoré sa venujú sociálnym službám


SUPERVÍZIA

Je celoživotná forma učenia, zameraná na rozvoj profesionálnych zručností a kompetencií. Ide o určitú reflexiu o profesionálnej praxi a formu postgraduálneho vzdelávania. Pri vzájomnej spolupráci medzi supervízorom a supervidovaným ide o spoločné hľadanie riešenia, o rozvíjanie reflexie o súvislostiach, vzťahov a pocitoch v pracovnej činnosti a to všetko v atmosfére dôvery.

Ciele supervízie môžu byť krátkodobé ako je získanie niektorých zručností alebo dlhodobý rozvoj a harmonizácia činnosti celej organizácie a iné.
U nás sa metóda supervízia objavila v 60. rokoch ako súčasť psychoterapeutických výcvikov a v posledných rokoch sa presadzuje aj v sociálnej práci.
Supervízia podľa počtu supervidovaných môže byť individuálna a skupinová. Supervízia má pomáhať supervidovanému rozvíjať nové stratégie riešení s praktickým dôrazom na racionálnosť a reálnosť. Slovo supervízia sa skladá z dvoch slov a to super (nad) a vízia (pohľad) do súčastnosti ale najmä budúcnosti. Tento pojem v angličtine znamená dohľad, dozor, ale tiež riadenie alebo vedenie. Nejde pritom o pozíciu nadradeného a podradeného. Vzťah medi supervízorom a supervizovaním je akýmsi prostredím pre jeho rozvoj vo vzájomnej interakcii. Niekedy uzatvárajú medzi sebou dohodu, kontrakt o vzájomnej výhodnej spolupráci.

Supervízia v sociálnych službách
 Supervízia patrí k najúčinnejším nástrojom podpory a pomoci sociálnym poradcom, sociálnym pracovníkom a cez nich samotným klientom. Na Slovensku patrí k dôležitým štandardom kvality sociálnych služieb. V príspevku autor predstavuje supervíziu, jej účastníkov, vzťahové a zákonné rámce jej realizácie.

Prvá otázka, na ktorú môžeme hľadať spoločnú odpoveď je epistemologického charakteru a mohla by znieť: „Čo je to supervízia?“ Rozšírime ju však o špecifikáciu na oblasť nášho profesijného záujmu do podoby: „Čo rozumieme supervíziou v sociálnej práci a sociálnych službách?“ Ak by sme išli cestou etymológie, hľadali by sme význam v spojení dvoch latinských slov: super a videre. Príslovka super vyjadruje v latinčine pozíciu alebo miesto nachádzajúce sa hore, navrchu, zhora, nad iným objektom. Latinské sloveso video, videre označuje činnosť spojenú so zrakovým zmyslovým vnímaním: vidieť, hľadieť, pozerať sa, dívať sa. Supervízia by potom vo všeobecnosti označovala akýkoľvek nadhľad zhora, teda z inej perspektívy než je pohľad toho, kto pozerá na istú skutočnosť len z perspektívy „toho dolu“. V spoločnosti a organizáciách, ktoré sú prísne hierarchicky usporiadané a kde sú dôležití „tí hore“, pojem supervízia nezriedka evokuje a asociuje kontrolu a dohľad. S takýmto významom supervízie by sme sa stretli v histórii a niektorých profesiách. V sociálnej práci však patrí medzi dôležité etické zodpovednosti „prvoradosť záujmu o klienta“ (teda „toho dole“). Jedným z najúčinnejších – ak nie priamo najúčinnejším – nástrojov sociálnej práce je sociálny pracovník alebo sociálny poradca. A je to práve supervízia, ktorá patrí k najúčinnejším nástrojom podpory a pomoci sociálnym poradcom, sociálnym pracovníkom a cez nich aj samotným klientom. Supervízia im pomáha pozerať sa na svoju profesijnú činnosť z inej perspektívy, k zamysleniu sa, sebareflexii a nadobúdaniu nadhľadu nad svojou činnosťou.
Supervízia sa v sociálnej práci zväčša chápe ako poradenská metóda využívaná pre zabezpečenie a zvýšenie kvality profesijnej činnosti, respektíve kompetencie sociálnych pracovníkov (Oláh, Schavel et al., 2009, s. 127). Ona vytvára predpoklady a podmienky pre profesionálny rozvoj, vzdelávanie a odborný rast zamestnancov v pomáhajúcich profesiách, pričom zároveň slúži aj ako prostriedok sebapoznania v prospech skvalitnenia práce s ľuďmi (Schavel, Tomka, 1010, s. 14).
Účastníci supervízie
Supervízia môže byť veľmi odporúčaným nástrojom profesijného rastu odborníkov v pomáhajúcich profesiách, môže byť štandardom kvality sociálnych služieb, ba dokonca aj nariadením legislatívy, ale nikdy nebude uvedená do reálnej praxe bez osôb, organizácií, inštitúcií, či skupín, ktoré si budú vedomé jej významu pre seba a profesijnú činnosť, ktorú vykonávajú. Jedinci, ktorí sú účastníkmi supervízie, sa zvyčajne nazývajú supervizanti. V sociálnych službách nimi môžu byť sociálni poradcovia, sociálni pracovníci a iní pracovníci. Ak sú účastníkmi supervízie viacerí jedinci, hovoríme o supervíznej skupine. Veľkosť skupiny je závislá na počte supervidovaných, za ktorých je supervízor zodpovedný. Podľa Schavela by to vo všeobecnosti mali byť štyria alebo piati supervizanti, výnimku môžu tvoriť supervízne stretnutia na princípe bánintovských skupín (Schavel, Tomka, 2010, s. 29). Supervízor by mal byť vysoko profesionálny sociálny pracovník, ktorý koná s vysokou mierou empatie, úcty, pravdivosti, flexibility, záujmu, zaujatosti a otvorenosti (Oláh, Schavel et al., 2009, s. 127). Supervízori neposkytujú klientovi priame služby, ale nepriamo ovplyvňujú služby, ktoré sú klientovi poskytované priamo supervidovaným (Schavel, 2010b, s. 10)
Profesionalita supervízora
Kvalifikačné predpoklady supervízora na Slovensku upravuje na Slovensku zákon č. 448/2008 Z. z. Supervíziu podľa neho vykonáva fyzická osoba, ktorá má vysokoškolské vzdelanie získané štúdiom v bakalárskom študijnom programe alebo magisterskom študijnom programe zameranom na sociálnu prácu, sociálnu pedagogiku, špeciálnu pedagogiku, liečebnú pedagogiku, psychológiu, alebo má uznaný doklad o takom vysokoškolskom vzdelaní vydaný zahraničnou vysokou školou a absolvovala odbornú akreditovanú prípravu supervízora v oblasti sociálnej práce alebo poradenskej práce. (por. § 84 ods. 8). V súčasnosti poskytuje akreditované vzdelávanie supervízorov v sociálnej práci v rozsahu 240 hodín Asociácia supervízorov a sociálnych poradcov a Inštitút ďalšieho vzdelávania sociálnych pracovníkov pri Vysokej škole zdravotníctva a sociálnej práce sv. Alžbety v Bratislave (Schavel, 2010b, s. 93). Supervízor by sa mal permanentne vzdelávať, pričom conditio sine qua non jeho rozvíjajúcej sa kompetencie by mala byť jeho vlastná super-supervízia.


Etika v supervízii
Supervízia ako osobitá metóda sociálnej práce a špecifická činnosť sociálnych pracovníkov si vyžaduje osobitú etickú pozornosť. Medzi jej kľúčové hodnoty patrí kompetencia, dôležitosť ľudských vzťahov a dôvera (Mátel, Roman, 2010). Podľa Schavela (2010, s. 339) je etickým záväzkom supervízora vyhovieť oprávneným požiadavkám supervidovaného, objektívne a spravodlivo ohodnocovať, vyhnúť sa zneužitiu moci a aplikovať supervíziu svedomito a zodpovedne. Úlohou supervízora je chrániť záujmy klienta. Supervízorovou povinnosťou je aj vyhnúť sa dvojitým vzťahom so supervidovanými, najmä sexuálnym.
Rola supervízora
V britskom aj austrálskom etickom kódexe sociálnej práce (2002) nájdeme zmienku, že rola supervízora môže byť výchovná, podporná, rozvojová a zameraná na činnosť sociálneho pracovníka (In: Mátel, Roman, 2010). Osobitosť supervízie vychádza najmä z jej špecifických cieľov a funkcií. Pred vyše šesťdesiatimi rokmi zdôraznil Robinson (1949) výchovné (edukačné) ciele supervízie v sociálnej práci. O niečo neskôr sa začali akcentovať jej riadiace (administratívne) aspekty, ktoré zahŕňali úsilie o kontrolu a koordinovanie sociálnych pracovníkov pri výkone svojho povolania. Kadushin (1976) k týmto dvom pridal podpornú funkciu, ktorá zahŕňa emocionálnu oporu a podporu v pracovných ťažkostiach (Shulman, In: Edwards et al., 2004, s. 2373).
Vzťahové rámce supervízie
V procese supervízie sa jej účastníci nachádzajú vo viacerých vzťahových rámcoch, ako vyjadruje schéma č. 1. Supervízor je vo vzájomnom a dynamickom vzťahu k supervizantovi, resp. jednotlivým členom supervíznej skupiny, ďalej k zadávateľovi supervízie (ak nie je identický so supervizantom), profesii a profesijnej komunite. Okrem toho je nutné v supervízii prihliadať na vzájomné vzťahy medzi členmi supervíznej skupiny a v neposlednom rade na vzťahy supervidovaných sociálnych pracovníkov ku klientom (Mátel, Roman, 2010).
Dôležitosť ľudských vzťahov patrí v súčasnosti medzi kľúčové hodnoty supervízie v sociálnej práci. Model supervízie založenej na vzťahu je blízky teórii sociálnej práce založenej na vzťahoch. Supervízia, podobne ako poradenstvo a terapia, je procesom spoluvytváraným v rámci vzťahu (Hawkins, Shohet, 2004, s. 44). Dôležitosť „kontextu pozitívnych vzťahov“ zdôrazňoval aj Kadushin (1976, s. 21).
[image: http://www.prohuman.sk/files/images/AM-sch1.album.png]
Zákonná opora supervízie
Legislatívna úprava supervízie je v súčasnosti upravená zákonom č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov. Podľa neho sa za účelom zvyšovania profesionality práce v zariadeniach vykonávania opatrení sociálnoprávnej ochrany detí a sociálnej kurately (detský domov, detský domov pre maloletých bez sprievodu, krízové stredisko, resocializačné stredisko) vypracúva a uskutočňuje program supervízie. Súčasťou programu supervízie je aj spôsob zabezpečenia tohto programu (por. § 47, ods. 7).
Podobne aj zákon č. 448/2008 Z. z. priniesol na Slovensku dôležitú legislatívnu oporu pre supervíziu v zariadeniach sociálnych služieb. Podľa neho poskytovateľ sociálnej služby je povinný na účel zvýšenia odbornej úrovne a kvality poskytovanej sociálnej služby vypracovať a uskutočňovať program supervízie (§ 9 ods. 10). Táto sa stala jedným zo štandardov kvality poskytovania sociálnej služby.
Inštitúcie poskytujúce sociálne služby
Vzhľadom na inštitúcie a organizácie poskytujúce sociálne služby uvedené v zákone č. 448/2008 Z. z. je uskutočňovanie supervízie zákonnou povinnosťou. Vzhľadom na druhy sociálnych služieb sú v zákone uvedené nocľaháreň, útulok, domov na pol ceste, nízkoprahové denné centrum, zariadenie núdzového bývania, zariadenie podporovaného bývania, zariadenie pre seniorov, zariadenie opatrovateľskej služby, rehabilitačné stredisko domov sociálnych služieb, špecializované zariadenie, denný stacionár, opatrovateľská služba, monitorovanie a signalizácia potreby pomoci, krízová pomoc poskytovaná prostredníctvom telekomunikačných technológií, odľahčovacia služba, pomoc pri zabezpečení opatrovníckych práv a povinností, poskytovanie sociálnej služby v integračnom centre.
Ak sa v týchto zariadeniach nerealizuje supervízia, nejde len o porušovanie zákona. Sociálnym pracovníkom nie je umožnené používanie jedného z najdôležitejších nástrojov profesijného rastu, celoživotného vzdelávania a zvyšuje sa riziko vzniku syndrómu vyhorenia. Konečným dôsledkom môže prísť k poškodzovaniu klientov a celkovému znižovaniu kvality poskytovanej služby.

Na základe legislatívy by mal mať každý sociálny pracovník možnosť pravidelnej supervízie, čo však ešte automaticky neznamená, že ju skutočne má. Napriek nemalým ťažkostiam s jej realizáciou, ak sociálny pracovník rozpozná jej kľúčový význam pre seba a užívateľov služieb, mal by konať dostatočne asertívne, aby ju skutočne aj dosiahol (por. Parrott, 2010, s. 115). To isté platí aj o poskytovateľoch sociálnych služieb a zamestnávateľských organizáciách. Ak si títo dostatočne uvedomia nesmierny význam a dôležitosť supervízie pre sociálnych pracovníkov a klientov, popri desiatich argumentoch ako sa to nedá, budú hľadať aj jeden, ako sa to dá.
Pojednanie o supervízii v sociálnych službách je prevzaté z časopisu  Prohuman, Autor: PhDr. ThDr. ThLic. Andrej Mátel, PhD.
VŠZaSP sv. Alžbety v Bratislave

